kapabayaan ng pamahalaan, tila baga pagkalingat ng pamahalaan at tila maliit na pagtingin minsan ng pamahalaan sa ating Katutubong Mangyan. Pinanalo ninyo ako bilang Gobernador, sa 2028, ang nais ko, sasabihin ninyong hindi nagkamali ang Katutubong Mangyan sa pagpili kay Bonz Dolor na nanatiling Gobernador ng Oriental Mindoro.

Ikatlo, makasaysayan ang araw na ito. Lahat naniniwala noong una na bago dumating ang araw na ito, may pagkakahati-hati. Nagsimula tayong lahat sa pag-iisip na paano na namang ang Gobernador ay manunungkulan ng matagumpay gayong tatlo lamang sa aking orihinal na kandidatong Bokal ang nagwagi. Nanalangin ako sa Diyos. Sinabi ko sa Kaniya, kung nais Niyang magtagumpay ang susunod na tatlong taon, bigyan niya ako ng iba pang Bokal na magiging kasapi. Tumayo ako dito noong a-diyes ng Mayo, pagkatapos ng aking proklamasyon, inihain ko sa ating lahat na nanunungkulan sa Oriental Mindoro: mula sa dalawang Kongresista, Bise Gobernador, mga Bokal, mga Punong Bayan, mga Pangalawang Punong Bayan at mga Konsehal ng Bayan ang aking kamay ng pagkakaisa. May mga naunang tumugon. Mula sa tatlo, naging pito, naging walo ang aking kaalyadong Bokal. Pero sa araw na ito, makasaysayan ito, sapagkat dininig ninyo ang panawagan ng sambayanan; pansamantala kung hindi man pansamantagal naiwan natin ang kulay ng pulitika at bilang mga halal na lingkod bayan ng lalawigan, tayo'y maglakbay ng magkakasama. Sa labing-apat na Board Members ng Oriental Mindoro na ngayong araw na ito ay tumugon sa ating panawagang magkaisa para sa Bayan, maraming salamat sa inyong lahat! Makasaysayan ang hapong ito!

Sa lahat ng aking gustong gawin sa buhay, gusto kong may kaagapay na sinsero at totoo. Ang naging sikreto ng aking panunungkulan sa loob ng tatlumpung taon, puso at malasakit. Dumating ako ngayong hapon na ang tanging bitbit sa Sangguniang Panlalawigan ay isang salita: PAGKAKAISA. Nawa'y ang panawagang ito sa Sangguniang Panlalawigan ay umalingawngaw hindi lang sa loob ng bulwagang ito, manapa'y umalingawngaw sa apat na sulok ng ating lalawigan dahil sa ating pagkakaisa makakamit natin ang tagumpay. Kagalanggalang na Pangalawang Punong Lalawigan at minamahal kong mga mamamayang Mindoreño, sa bawat isang naririto makailang beses n'yo na rin akong narinig magsalita simula noong manalo sa 2019 at 2022 Gubernatorial Elections. Panahon na para magtrabaho. Magtrabaho ng mas masigasig, magtrabaho ng mas mabilis at magtrabaho ng magkakalangkay.

Ang tanging dahilan ng aking pagpunta rito, bukod sa pagpapasalamat sa inyong lahat ay ang hilingin muli na pagtulungan nating isulong ang mga natitira pang legislative measures na hiniling ko sa dating Sangguniang Panlalawigan, na ako ay naniniwala na ngayon sa ilalim ng ika-labing-isang Sangguniang Panlalawigan, sa pangunguna ni Vice Governor Ejay Falcon, ganap nang maaaprubahan ang ilan sa mga piling panukalang aking hinihiling. Sa humigit kumulang animnapu ' t siyam na nanatiling panukalang hindi naaktuhan ng ika-sampung Sangguniang Panlalawigan, humihiling ako ng mgaprayoridad, na sana'y inyong aksyunan sa loob ng buwang ito para naman sa kapakinabangan ng sambayanang Mindoreño.

Una, para sa full implementation ng Universal Health Care Law. Nakikiusap ako sa Sangguniang Panlalawigan na ipasa na Ordinansa Creating the Special Health Fund where the provincewide health system shall provide, pool and manage all resources intended for health service. Ito'y ini - refer sa inyo noong February 7, 2020 pa; ngayo'y 2022 na.

Sunod ay ang isang ordinansa na nagse-set ng Restrictions for the Acquisition and Disposition of Properties Concerning the Provincial Government of Oriental Mindoro Socialized Housing Project. Batid kong may ilang legal issues dito at aking inaatasan ang Provincial Legal Office at ang Provincial Social Welfare and Development Office na ayusin ang ilang natitira pang legal issues. Ibalik sa loob ng isa hanggang dalawang linggo sa Sangguniang Panlalawigan upang talakayin na ng Sangguniang Panlalawigan ang panukalang ordinansang ito.